**Atmintinė: pareigūnų tarnybinės veiklos vertinimas**

**Eiga**

Tarnybinė veikla (toliau - veikla) vertinama, jei pareigūnas ne trumpiau kaip 6 mėnesius per kalendorinius metus eina pareigas vidaus reikalų įstaigoje, kurioje vertinama veikla, taip pat ir perkeltų pareigūnų.

Pasibaigus kalendoriniams metams, tiesioginis vadovas pateikia pareigūnui veiklos vertinimo anketą, kurią pareigūnas užpildo ir grąžina tiesioginiam vadovui per 3 darbo dienas nuo jos gavimo dienos, po to susitariama dėl pareigūno ir tiesioginio vadovo pokalbio.

Tiesioginis vadovas po pokalbio su pareigūnu (aptariama pareigūno užpildyta vertinimo anketa, tinkamumas einamoms pareigoms; pasiekti veiklos rezultatai vykdant nustatytas užduotis; nustatomos einamųjų metų užduotys; aptariama karjera ir kvalifikacijos tobulinimas) užpildo vertinimo anketą, surašo pareigūno veiklos vertinimo išvadą ir pareigūno veiklos einamųjų metų užduotis.

Tiesioginis vadovas vertinimo išvadą ir užduočių formą pateikia personalo tarnybai iki einamųjų metų kovo 1 dienos.

**Užduotys**

Pareigūnai turi atkreipti dėmesį, kad jiems formuluojamos užduotys turi būti aiškios, įvykdomos ir nustatomos atsižvelgiant į įstaigos strateginio veiklos plano programų tikslus, uždavinius ar priemones, metinio veiklos plano priemones, pareigūno pareigybės aprašyme nustatytas funkcijas. Pareigūno pasiektų veiklos rezultatų vykdant nustatytas užduotis vertinimo rodikliai turi būti aiškūs ir leisti įvertinti, ar pasiektas konkretus veiklos rezultatas, o jų reikšmės – pamatuojamos ir apskaičiuojamos, patikimos ir nesunkiai patikrinamos.

Priešingu atveju, nustačius abstrakčias, nepamatuojamas užduotis, esant ginčui dėl vertinimo objektyvumo paprastai sudėtinga įrodyti ar jos realiai, objektyviai buvo įvykdytos ar apskritai galėjo būti įvykdytos.

Prireikus einamaisiais metais užduotys gali būti vieną kartą pakeistos ar papildytos, bet ne vėliau kaip iki einamųjų metų rugsėjo 1 dienos. Šiuo atveju keičiama ar pildoma veiklos užduočių forma.

**Tiesioginio vadovo įvertinimas**

1. Labai gerai – tolimesniam vertinimui vertinimo komisijoje (toliau - komisija) pateikiama vertinimo išvada su vienu iš siūlymų:

* nustatyti ne mažiau kaip 0,5 ir ne daugiau kaip 1,5 didesnį pareiginės algos koeficientą;
* perkelti į aukštesnes pareigas;
* skirti ne didesnę kaip jo vidutinis darbo užmokestis vienkartinę piniginę išmoką (tik tais atvejais kai pagal einamas pareigas jau nustatyta aukščiausia galima pareiginė alga).

2. Gerai - vertinimas yra baigiamas, iki vertinimo buvusi teisinė padėtis nesikeičia ir iki kito vertinimo paliekama gauta pareiginė alga.

3. Patenkinamai - tolimesniam vertinimui komisijoje pateikiama vertinimo išvada su vienu iš siūlymų:

* įpareigoti tobulinti kvalifikaciją;
* nustatyti 0,5 mažesnį pareiginės algos koeficientą ir įpareigoti tobulinti kvalifikaciją.

4. Nepatenkinamai - tolimesniam vertinimui komisijoje pateikiama vertinimo išvada su vienu iš siūlymų:

* perkelti į žemesnes pareigas ir įpareigoti tobulinti kvalifikaciją;
* atleisti iš vidaus tarnybos, jei veikla įvertinama nepatenkinamai antrą kartą iš eilės.

**Vertinimas komisijoje:**

1. Kai veikla įvertinta: labai gerai, patenkinamai arba nepatenkinamai.
2. Jeigu pareigūno tiesioginio vadovo tiesioginis vadovas nesutinka su vertinimu gerai. Tokiu atveju pareigūno vertinimo išvada pateikiama komisijai per 3 darbo dienas nuo vertinimo išvados gavimo.
3. Jeigu pareigūnas, nesutinka su tiesioginio vadovo vertinimu gerai. Tokiu atveju pareigūnas per 5 darbo dienas, nuo pareigūno susipažinimo su vertinimo išvada dienos, pateikia motyvuotą prašymą komisijai per personalo tarnybą, prašydamas peržiūrėti vertinimą ir dalyvauti komisijos posėdyje jį svarstant.

Apie veiklos vertinimą komisijoje ne vėliau kaip prieš 10 darbo dienų iki vertinimo pradžios pranešama pareigūnui raštu, vertinimas turi būti atliktas ne vėliau kaip iki einamųjų metų balandžio 10 d..

**Vertinimo procedūros komisijoje eiga:**

1. Veiklos nagrinėjimas(pokalbis su pareigūnu ir vertinimo išvados nagrinėjimas).

2. Veiklos įvertinimas.

3. Sprendimo priėmimas.

4. Išvados surašymas (įvertinus veiklą labai gerai, patenkinamai ar nepatenkinamai, suformuojamas siūlymas (žr. žemiau) pareigūną į pareigas skiriančiam vadovui, surašoma komisijos išvada).

**Komisijos įvertinimas ir siūlymai pareigūną į pareigas skiriančiam vadovui:**

1. Labai gerai:

* nustatyti ne mažiau kaip 0,5 ir ne daugiau kaip 1,5 didesnį pareiginės algos koeficientą;
* perkelti į aukštesnes pareigas;
* skirti ne didesnę kaip jo vidutinis darbo užmokestis vienkartinę piniginę išmoką (tik tais atvejais kai pagal einamas pareigas jau nustatyta aukščiausia galima pareiginė alga).

2. Gerai - vertinimas yra baigiamas, iki vertinimo buvusi teisinė padėtis nesikeičia ir iki kito vertinimo paliekama gauta pareiginė alga. Gali būti skiriama padėka.

3. Patenkinamai:

* įpareigoti tobulinti kvalifikaciją;
* nustatyti 0,5 mažesnį pareiginės algos koeficientą ir įpareigoti tobulinti kvalifikaciją.

4. Nepatenkinamai:

* perkelti į žemesnes pareigas ir įpareigoti tobulinti kvalifikaciją;
* atleisti iš vidaus tarnybos, jei veikla įvertinama nepatenkinamai antrą kartą iš eilės.

Pareigūną į pareigas skiriantis vadovas, per 10 darbo dienų nuo komisijos išvados gavimo, priima galutinį sprendimą dėl komisijos siūlymo įgyvendinimo.

**Vertinimas pareigūnui nedalyvaujant**

Dėl svarbių priežasčių negalint dalyvauti komisijos posėdyje, jis atidedamas iki to laiko, kol išnyks priežastys, dėl kurių pareigūnas negali jame dalyvauti.

Pareigūno rašytiniu prašymu jo veikla gali būti vertinama komisijos posėdyje jam nedalyvaujant, pagal pateiktą vertinimo išvadą, išskyrus atvejį, kai pareigūno veikla tiesioginio vadovo yra įvertinta patenkinamai arba nepatenkinamai, arba kai pareigūnas, kurio veiklą tiesioginis vadovas įvertino gerai, nesutinka su įvertinimu.

**Neeilinis vertinimas**

Galimas kai:

1. Esama abejonių gebėjimų atlikti pareigybės aprašyme nustatytas funkcijas.

2. Yra tiesioginio vadovo rašytinis motyvuotas siūlymas perkelti pareigūną į aukštesnes pareigas arba nustatyti pareigūnui nuosekliai didesnę pareiginę algą.

Neeilinis veiklos vertinimas rengiamas ne dažniau kaip kartą per kalendorinius metus, jeigu nuo kasmetinio vertinimo praėjo ne mažiau kaip 6 mėnesiai arba jeigu pareigūnas ne trumpiau kaip 6 mėnesius per kalendorinius metus ėjo pareigas toje įstaigoje, kurioje vertinama jo veikla.

Po pokalbio su pareigūnu tiesioginis vadovas, manydamas esant tikslinga atlikti neeilinį pareigūno veiklos vertinimą, užpildo vertinimo anketą (prieš tai užpildytą ir pareigūno), surašo vertinimo išvadą ir teikia atitinkamą motyvuotą siūlymą:

1. Nustatyti didesnę pareiginę algą.

2. Perkelti pareigūną į konkrečias aukštesnes pareigas, į kurias jis prašo būti perkeltas.

3. Esant abejonių dėl pareigūno gebėjimų atlikti funkcijas, siūloma: tobulinti kvalifikaciją; nustatyti nuosekliai mažesnę pareiginę algą; perkelti į žemesnes pareigas ir tobulinti kvalifikaciją; atleisti pareigūną iš vidaus tarnybos.

Su vertinimo išvada supažindinama pasirašytinai.

Neeilinį vertinimą atlieka komisija, pareigūnui pranešus raštu ne vėliau kaip prieš 10 darbo dienų iki neeilinio veiklos vertinimo pradžios.

Neeilinio vertinimo tvarka, eiga, nagrinėtinos aplinkybėsiš esmės atitinka eilinį vertinimą. Pasibaigus tiesioginio vadovo motyvuoto pasiūlymo ir pateiktos vertinimo išvados pagrįstumo aptarimui, balsuojama dėl pasiūlymo pareigūną į pareigas skiriančiam asmeniui pritarti arba nepritarti tiesioginio vadovo motyvuotam pasiūlymui. Priėmus sprendimą dėl atitinkamo komisijos pasiūlymo, surašoma išvada.

Komisijai priėmus sprendimą antrą kartą iš eilės įvertinti veiklą nepatenkinamai, teikiamas pasiūlymas atleisti pareigūną iš vidaus tarnybos.

Pareigūną į pareigas skiriantis vadovas per 10 darbo dienų nuo komisijos išvados gavimo priima galutinį sprendimą dėl komisijos siūlymo įgyvendinimo.

**Supažindinimas**

Pareigūnas supažindinamas su komisijos išvada pasirašytinai per 3 darbo dienas nuo komisijos posėdžio dienos.

**Apskundimas**

Pareigūnai sprendimus, priimtus pagal veiklos komisijos pasiūlymus, per 1 mėnesį nuo supažindinimo su šiais sprendimais dienos gali skųsti tarnybinių ginčų komisijai arba teismui.

**Profesinės sąjungos dalyvavimas**

Jeigu vertinamas pareigūnas yra profesinės sąjungos narys, vienas komisijos narys yra šios profesinės sąjungos atstovas, kuris užtikrina profesinės sąjungos nario vertinimo objektyvumą, teisėtumą bei pagrįstumą.

*PASTABA:*

* *Profesinė sąjunga atkreipia dėmesį, kad Policijos departamento 2019 m. rekomendacija atliekant vertinimus 2019 metais <...> taikyti vertinimo priemones, kurios nėra susijusios su didesnio pareiginės algos koeficiento nustatytu <...> iš esmės reiškia rekomendaciją pareigūnų nevertinti „labai gerai“, nes objektyviai egzistuojančios galimybės perkelti tokius pareigūnus į aukštesnes pareigas yra ribotos, todėl tokia rekomendacija vertintina kaip neteisėta, savaime užprogramuojanti ginčo kilimą ir prieštaraujanti vertinimo instituto esmei bei vertinimo tikslui – kasmet visapusiškai ir objektyviai įvertinti pareigūnų kvalifikaciją, veiklos rezultatus ir tinkamumą einamoms ar aukštesnėms pareigoms.*
* *Profesinės sąjungos nariai yra nemokamai konsultuojami teisiniais, su tarnyba susijusiais klausimais. Tais atvejais, kai pareigūnai tendencingai neįvertinami labai gerai, laikantis minėtos rekomendacijos, o taip pat ir kitais atvejais, patariame raštu nesutikti su tokiu vertinimu, informuoti profesinę sąjungą, kuri atstovaus narių interesus. Kilus abejonių, neaiškumų, Jūsų teisių bei garantijų ir jų įgyvendinimo būdų, maloniai prašome kreiptis į profesinę sąjungą: tel. 8 684 93818, el. p.* [*info@profsajungos.eu*](mailto:info@profsajungos.eu)

\_\_\_\_\_\_\_\_\_\_\_\_\_\_\_\_\_\_